
Folketingets Europaudvalg

Christiansborg, den 3. februar 2003

Folketingets repræsentant ved EU
Til

udvalgets medlemmer og stedfortrædere

Europa-Parlamentet vedtager resolution om en fredelig løsning på krisen i Irak

Alle yderligere skridt, der tages for at løse krisen i Irak, bør ske efter en omfattende vurdering af situationen fortaget af FN’s Sikkerhedsråd. Det var beskeden fra Europa-Parlamentet, der d. 30. januar 2003 vedtog en resolution om situationen i Irak med 287 stemmer for og 209 imod, mens 26 undlod at stemme. Europaparlamentarikerne fraråder desuden, i resolutionen, enhver form for unilateral aktion og understreger, at ethvert forebyggende angreb ikke er i overensstemmelse med folkeretten og FN-pagten samt at de hidtidige fund, våbeninspektørerne har gjort, ikke berettiger til militære aktioner. 

I resolutionen fremhæves det, at krig skal være den allersidste udvej, og at en fredelig afvæbning og løsning på krisen i Irak bør være mulig. Men europaparlamentarikerne understreger samtidig, at Irak skal samarbejde aktivt med FN’s våbeninspektører, og underordne sig beslutningen fra FN’s resolution 1441.  

I resolutionen hilser Europa-Parlamentet konklusionerne om Irak fra ministerrådsmødet for eksterne anliggender d. 27. januar velkomne og opfordrer Rådet til at finde en fælles holdning overfor situationen i Irak, så EU kan tale med én stemme i det internationale samfund. Resolutionen henstiller samtidig de kommende EU lande til at lægge sig op af en fælles EU holdning.

Afstemningsresultatet i Europa-Parlamentet

Resultatet af afstemningen på selve resolutionen afslører en rimelig entydig opdeling mellem de store politiske grupper i Europa-Parlamentet. De politiske grupper PSE, ELDR, GUE/NGL og Verts/ALE har alle, med få undtagelser, stemt for resolutionen
, mens PPE-DE-gruppen overvejende har stemt imod
.  

Resolutionen blev vedtaget på baggrund af et fælles beslutningsforslag stillet af de politiske grupper PPE-DE, PSE og ELDR
. Når PPE-DE alligevel stemte imod resolutionen, skyldes det fire ændringsforslag til det oprindelige fælles forslag, som blev vedtaget udenom PPE-DE. Alle PPE-DE gruppens ændringsforslag blev nedstemt. 

Specielt ændringsforslaget om at modsætte sig enhver unilateral militær aktion, og at forebyggende angreb ikke er i overensstemmelse med folkeretten og FN-pagten samt understregningen af at alt må gøres for at undgå en militær aktion, var for meget for PPE-DE. 

I et andet ændringsforslag opfordrer Europa-Parlamentet Rådet og medlemsstaterne til at foreslå, at Den internationale Straffedomstol indleder en undersøgelse af Saddam Husseins ansvar for folkemord, forbrydelser mod menneskeheden og krigsforbrydelser. 

Debatten

Resolutionen blev vedtaget efter en debat med EU’s høje repræsentant Javier Solana og kommissær for udenrigsanliggender Chris Patten på plenarsamlingen i Bruxelles. 

Solana fremhævede i sit indlæg, at Rådet for eksterne anliggender d. 27. januar havde fundet en fælles EU holdning, på fire vigtige områder: 

1. At målet er en effektiv og fuldstændig fjernelse af Iraks masseødelæggelsesvåben.

2. At Irak skal samarbejde aktivt med våbeninspektørerne 

3. At EU støtter våbeninspektørernes fortsatte arbejde samt en intensivering af deres arbejde. 

4. At den internationale fred og sikkerhed opretholdes og dette skal foregå inden for FN’s rammer. 

Solana sagde desuden, at den vanskeligste opgave var at forene en fredelig løsning med afskaffelsen af en diktatorisk leder, men at løse dette modsætningsfyldte forhold var yderst vigtigt i forhold til opinionen blandt de europæiske folk. Flere europaparlamentarikere stillede under debatten netop spørgsmål ved, om Rådets konklusioner om Irak var en engangsforestilling, eller om medlemsstaterne i ministerrådets regi fremover vil være i stand til at overvinde de forskellige holdninger til spørgsmålet om Irak, som et medlem af Europa-Parlamentet kaldte skellet mellem den engelsk-spanske og den fransk-tyske fløj. 

Delegation til Bagdad

På mandag d. 2. februar rejser en delegation bestående af 33 europaparlamentarikere til Bagdad for at diskutere situationen med NGO’ere i Irak. Delegationen har ikke modtaget et mandat fra Europa-Parlamentet, og Pat Cox understregede tirsdag, at gruppen ikke officielt repræsenterer Europa-Parlamentet. Delegationen består af fjorten medlemmer fra henholdsvis GUE/NGL og Verts/ALE, tre fra PSE og to fra EDD-gruppen. Gruppen ønsker at vise det irakiske folk, at der findes medlemmer af Europa-Parlamentet, som er modstandere af en krig.  De danske europaparlamentarikere Ulla Margrethe Sandbæk (EDD) og Pernille Frahm GUE/NGL er begge med i delegationen. 

Resolutionen er vedlagt som bilag
.

Med venlig hilsen

Michala Jessen

Europa-Parlamentets beslutning om situationen i Irak 

Europa-Parlamentet,
- der henviser til sine tidligere beslutninger om situationen i Irak, navnlig beslutning af 16. maj 2002 om situationen i Irak 11 år efter Golfkrigen(1),

- der henviser til alle FN's Sikkerhedsråds resolutioner om Irak, især resolution 1441 af 8. november 2002,

- der henviser til rapporten af 27. januar 2003 til FN's Sikkerhedsråd fra direktøren for FN's Overvågnings-, Verifikations- og Inspektionskommission (UNMOVIC) og direktøren for Det Internationale Atomenergiagentur (IAEA),

- der henviser til Frankrigs og Tysklands højtidelige erklæring i Paris den 22. januar 2003,

- der henviser til konklusionerne fra Rådet (udenrigsministrene) af 27. januar 2003 vedrørende Irak,

A. der henviser til, at Sikkerhedsrådets resolution 1441 pålagde UNMOVIC at gennemføre en skærpet kontrol med Iraks overholdelse af afvæbningskravene og krævede, at Bagdad giver UNMOVIC og IAEA en fuldstændig og komplet redegørelse for landets programmer for udvikling af kemiske, biologiske og nukleare våben og ballistiske missiler samt enhver anden information om landets kemiske, biologiske og nukleare våbenprogrammer,

B. understreger, at det er vigtigt under international kontrol at opnå fuldstændig afvæbning af irakiske masseødelæggende kemiske, bakteriologiske, radiologiske våben og atomvåben, hvis de findes, og at Iraks eventuelle kapacitet til at producere sådanne våben afvikles i overensstemmelse med FN's Sikkerhedsråds resolutioner herom;

C. der henviser til, at EU og dens medlemsstater bør følge en fælles fremgangsmåde for at nå målet om en snarlig og effektiv international overvågning af situationen i Irak,

D. der henviser til, at den irakiske regering har isoleret sig selv og har nægtet at samarbejde med det internationale samfund, at der er sket en ekstrem militarisering af det irakiske samfund, at der er blevet begået omfattende og meget alvorlige krænkelser af menneskerettighederne og den internationale humanitære lovgivning, samt at der har kunnet konstateres en total mangel på politiske og demokratiske rettigheder i Irak,

1. gentager sit engagement i fred, demokrati og respekt for menneskerettigheder og folkeretten, og understreger på ny behovet for, at FN's Sikkerhedsråds resolutioner gennemføres og efterleves til fulde for at sikre fred og sikkerhed i verden;

2. støtter fuldt ud det arbejde, der udføres af Hans Blix, direktør for UNMOVIC, og Mohamed ElBaradei, direktør for IAEA, og deres hold af inspektører, som står for FN's skærpede våbeninspektioner i overensstemmelse med FN's Sikkerhedsråds resolution 1441;

3. er af den opfattelse, at brud på FN's Sikkerhedsråds resolution 1441 hvad angår masseødelæggelsesvåben, som inspektørerne på nuværende tidspunkt har konstateret, ikke berettiger til militære aktioner, og mener, at alle yderligere skridt skal tages af Sikkerhedsrådet efter en omfattende vurdering af situationen;

4. anmoder den irakiske regering om at opfylde FN's Sikkerhedsråds resolution 1441 og fortsat give UNMOVIC-inspektører betingelsesløs og uhindret adgang til at udføre deres inspektioner, samt samarbejde fuldt ud og reagere på UNMOVIC-chefens bemærkninger i hans rapport; anmoder desuden om, at alle disponible relevante oplysninger fra alle kilder straks videregives til UNMOVIC;

5. glæder sig i denne forbindelse over konklusionerne fra Rådet (almindelige anliggender og udenrigsanliggender) den 27. januar 2003 og forventer, at disse konklusioner gennemføres af medlemsstaterne i alle relevante organer; opfordrer Rådet til inden for rammerne af den fælles udenrigs- og sikkerhedspolitik at nå frem til en fælles holdning til Irak, således at EU kan tale med én stemme i internationale fora om den nuværende situation og den fremtidige udvikling; anmoder ansøgerlandene om, gennem passende samarbejde, at holde sig på linje med den europæiske fælles holdning;

6. der er imod enhver ensidig militær aktion og mener, at forebyggende angreb ikke er i overensstemmelse med folkeretten og FN-pagten og vil føre til en alvorligere krise, der vil berøre andre lande i området; understreger, at alt må gøres for at undgå militær aktion;

7. opfordrer til, at alle politiske og diplomatiske muligheder tages i anvendelse for at sikre en fredelig udgang på konflikten, og understreger, at det er nødvendigt at nå frem til og opretholde fred og international sikkerhed; 

8. anmoder FN om at undersøge virkningerne af en embargo, navnlig de negative følger for den humanitære situation for Iraks civilbefolkning, især kvinder og børn, så det i givet fald er muligt at fastsætte vilkårene for en ophævelse af embargoen;

9. opfordrer Rådet til at gøre alt for at forhindre krig i Mellemøsten; opfordrer i denne forbindelse rådsformandskabet og den højtstående repræsentant for FUSP til at gøre det klart for USA's administration, at løsning af Mellemøstkonflikten har højeste prioritet i EU, og at et stærkt og overbevisende internationalt initiativ for en hurtig gennemførelse af den køreplan, Kvartetten (EU, USA, FN og Rusland) har vedtaget, ikke længere kan udsættes;

10. understreger EU's engagement i Iraks, Kuwaits og nabolandenes suverænitet og territoriale integritet;

11. henstiller indtrængende til Rådet og medlemsstaterne at overtage initiativet og foreslå, at Den Internationale Straffedomstol indleder en undersøgelse af den irakiske leders ansvar for folkemord på sumparaberne samt for andre krigsforbrydelser og forbrydelser mod menneskeheden;

12. pålægger sin formand at sende denne beslutning til Rådet, Kommissionen, den højtstående repræsentant for den fælles udenrigs- og sikkerhedspolitik, FN's generalsekretær og regeringen i Irak.



(1) P5_TA(2002)0248.

� Undtagelserne var; 


PSE: (undladt) Dehouse (BE), Zimeray (F)


ELDR: (undladt)Beysen (BE), De Clercq (BE), Maaten (NL), Martelli (IT), (stemt imod) Nicholson of Winterbourne (UK), Nordmann (FR), 


GUE/NGL: (stemt imod) Alyssandrakis (GR), Korakas (GR), Patakis (GR) og Schröder Ilka (D), (Undladt) Bordes (F), Cauquil (F), Figueiredo (P), Krarup (DK), Krivine (F), Lequiller (F), Manisco (IT), Miranda (P)


Verts/ALE: (Undladt) Evans Jillian (UK)


� Medlemmer af PPE-DE der stemte for: Bodrato (I), Bourlanges (F), Cocilovo (I), De Mita (I), De Veyrac (F), Dimitrakopoulos (GR), Ferrer (E), Hatzidakis (GR), Knolle (D), Marini (I), Marinos (GR), Matikainen-Kallström (FI), Trakatellis (GR), Xarchakos (GR), Zacharakis (GR)


� Det fælles beslutningsforslag var sammenstykket af forslag fra de tre politiske grupper (B5-0075/2003, B5-0077/2003, b5-0079/2003).

